Stockholmsarenan

**3Arena,** tunnettu aiemmin nimellä **Tele2-areena**, mediassa usein **Stockholmsarenan**, on monitoimiareena Tukholman Johanneshovissa. Se toimii kahden jalkapallojoukkueen, Allsvenskanissa pelaavien Djurgårdens IF:n ja Hammarby IF:n kotikenttänä. Se voidaan muuttaa tarvittaessa sisätilaksi sulkeutuvan kahdeksanosaisen teräskaton avulla. Areena oli ehdokkaana Vuoden tukholmalaisrakennus-kilpailussa vuonna 2014, sijoittuen lopulta neljänneksi. 

## Historia
Johanneshovin ensimmäinen yleisurheilukenttä, *Johanneshovs IP*, rakennettiin 1920-luvulla ja sen vakiinnuttua Hammarbyn palloilujaostojen pysyväksi kotikentäksi tehtiin päätös muuttaa kenttä stadioniksi. Söderstadionille Hammarbyn jalkapallo- ja jääpallojaostot pääsivät pelaamaan kaudeksi 1967, kun jääkiekkoilijat saivat oman Hovet-hallinsa aivan Idrottsparkenin naapuriin jo kymmenen vuotta aiemmin. Johanneshovin kaupunginosasta tuli täten tukholmalaisen joukkueurheilun suurin keskittymä ja Globen-monitoimihallin valmistuttua vuonna 1989 alueesta ryhdyttiin käyttämään virallisestikin nimitystä *Globen City*.

Söderstadion oli alusta alkaen hyvin pieni: sinne mahtui jalkapallo-otteluissa vain 15&nbsp;000 katsojaa. Stadionin laajentamista pidettiin tarpeellisena sekä seuran että kannattajien taholta, mutta laajennustöitä ei koskaan aloitettu, vaikka vuosituhannen vaihteessa Tukholman kunta korvamerkitsi noin 150 miljoonaa kruunua sitä varten. Sen sijaan kunta aloitti arkkitehtitoimisto Whiten kanssa uuden monitoimiareenan suunnittelun vuonna 2002.

Lopullisen päätöksen monitoimiareenan rakentamisesta Tukholman kunta teki vuonna 2008, sopien samalla Hammarbyn jalkapallojaoston omistavan Anschutz-konsernin kanssa areenan liiketoiminnan hoitamisesta. Kesällä 2010 kunnanvaltuusto hyväksyi kaavamuutoksen ja rakennustyöt pääsivät alkamaan. Kesken rakennustöiden vuonna 2011 toinen tukholmalaisseura Djurgården päätti siirtyä Tele2-areenalle sen valmistuttua, kun seuran oma areenaprojekti *Djurgårdsarenan* kaatui Djurgårdenin kaupunginosan suojeluyhdistyksen vastustukseen. Areenan piti valmistua jouluksi 2013 ja sen piti isännöidä vuoden 2013 jääkiekon maailmanmestaruuskilpailujen loppuottelua, mutta se myöhästyi kahteen otteeseen ja valmistui lopulta vasta heinäkuussa 2013, kesken jalkapallokauden. 

Areenan ensimmäinen ottelu ottelu oli 20. heinäkuuta 2013 pelattu Superettanin 16. kierroksen ottelu Hammarbyn ja Örgryten välillä. 0–0-tasalukemiin päättynyttä ottelua saapui areenalle katsomaan 29&nbsp;175 katsojaa, mikä oli Superettanin silloinen kaikkien aikojen yleisöennätys. Djurgårdenin avausottelu uudella kotikentällä, jonka vierasjoukkue IFK Norrköping voitti 1–2, pelattiin heti seuraavana päivänä.

Areenan avaamista varjosti kesäkuun lopulle suunnitellun Djurgårdenin legendojen hyväntekeväisyysottelun pelaamatta jättäminen paikalta löydetyn pommin takia. Mediassa teorisoitiin, että räjähteen takana olisivat olleet Hammarbyn kannattajat, jotka eivät halunneet paikallisvastustajansa pelaavan uuden areenan ensimmäistä ottelua. Tukholman kulttuurisihteeri uhkasi joukkueita jopa häädöllä ennen ensimmäistäkään pelattua ottelua todeten, että ”kunnanvaltuustolla on oikeus valita, kenellä on oikeus pelata stadionilla” ja että ”kyseistä oikeutta tullaan käyttämään, mikäli tilannetta ei saada hallintaan”.

## Areena
Tele2-areenalle mahtuu jalkapallo-otteluihin 33&nbsp;000 ihmistä kaikkien seisomakatsomoiden ollessa käytössä ja 30&nbsp;000 ihmistä, kun ne on muutettu istumakatsomoiksi. Seisomakatsomot ovat käytössä kansallisissa otteluissa, mutta Uefan stadionvaatimusten takia ne on muutettava istumakatsomoiksi euro-otteluihin. Jalkapallossa areenan yleisöennätys on peräisin Superettan-kauden 2014 avausottelusta, jossa Hammarbyn 5–0-murskavoiton Degerfors IF:stä näki 29&nbsp;307 silmäparia.

Konserteissa yleisökapasiteettia on mahdollista nostaa jopa 40&nbsp;000:een ottamalla käyttöön permannon paikat ja seisomakatsomot. Tämä lukema on myös areenan yleisöennätys, johon ylsi ensimmäisenä Avicii loppuunmyydyllä konsertillaan suljetun katon alla 1. maaliskuuta 2014. 

## Tapahtumat
Hammarbyn ja Djurgårdenin jalkapallo-otteluiden lisäksi tukholmalaisista seuroista pienin, Brommapojkarna, pelaa paikallisottelunsa ja euro-ottelunsa Tele2-areenalla pääasiallisen kotikenttänsä Grimsta IP:n sijaan. 10. heinäkuuta 2014 pelattu Eurooppa-liigan ensimmäisen karsintakierroksen ottelu BP:n ja Vaasan Palloseuran välillä oli samalla sekä Brommapojkarnan että areenan historian ensimmäinen euro-ottelu. 

Jalkapallon ohella areena toimii lisäksi Ruotsin speedwaymaajoukkueen ja amerikkalaisen jalkapallon maajoukkueen kotina. Se tulee olemaan vuoden 2015 amerikkalaisen jalkapallon maailmanmestaruuskilpailujen päänäyttämö. Keinojääpinnoitteen ansiosta areenalla on mahdollista pelata talvella myös jääpalloa vahingoittamatta nurmea; Hammarbyn jääpallojaosto harjoitteli siellä ensimmäisen kerran keväällä 2013 putkijärjestelmien testaamisen yhteydessä ja vuotta myöhemmin pelasi ensimmäisen Elitserienin ottelunsa.

## Kuvia areenan rakennusvaiheesta

Stockholmsarenan demolitions.JPG|Huhtikuu 2010
Stockholmsarenan nov 2010a.jpg|Marraskuu 2010
Stockholmsarenan nov 2010c.jpg|Marraskuu 2010
Stockholmsarenan 2011 mars 7.jpg|Maaliskuu 2011
Stockholmsarenan januari 2012.jpg|Tammikuu 2012
Stockholmsarenan april 2012d.jpg|Huhtikuu 2012
Tele2 Arena Globen.jpg|Kesäkuu 2012
Stockholmsarenan August 2012.jpg|Elokuu 2012
Stockholmsarenan - Tele2 Arena, mars 2013 01.jpg|Maaliskuu 2013
Stockholmsarenan mars 2913x.jpg|Maaliskuu 2013
Stockholmsarenan - Tele2 Arena, mars 2013 02.jpg|Maaliskuu 2013
Tele2 Arena juni 2013a 03.jpg|Valmis areena kesäkuussa 2013


## Lähteet

## Aiheesta muualla

*Viralliset kotisivut   
*Hammarbyn areenasivusto